
ΔΗΜΟΣ ΔΙΡΦΥΩΝ – ΜΕΣΣΑΠΙΩΝ
ΔΕΛΤΙΟ ΤΥΠΟΥ
Παραλαβή δεξαμενών δασοπυρόσβεσης για τις ανάγκες πολιτικής προστασίας του Δήμου


Ένα ακόμη σημαντικό βήμα για την ενίσχυση της Πολιτικής Προστασίας πραγματοποιήθηκε σήμερα στον Δήμο Διρφύων - Μεσσαπίων, με την παραλαβή δεξαμενών δασοπυρόσβεσης που θα συμβάλουν στην αποτελεσματικότερη υποστήριξη των εναέριων και επίγειων πυροσβεστικών μέσων κατά τη διάρκεια της αντιπυρικής περιόδου.


Από τις πρώτες πρωινές ώρες, ο Δήμαρχος Διρφύων - Μεσσαπίων, Αντώνης Σπυρόπουλος, βρέθηκε στο σημείο, παρακολουθώντας την άφιξη και την παράδοση του εξοπλισμού, επιβεβαιώνοντας το διαρκές ενδιαφέρον της δημοτικής αρχής για την ενίσχυση της επιχειρησιακής ετοιμότητας του Δήμου.


Την παραλαβή των δεξαμενών πραγματοποίησε ο Ειδικός Σύμβουλος Πολιτικής Προστασίας, Χαράλαμπος Τσώκος, ο οποίος έχει τον συντονισμό των δράσεων πολιτικής προστασίας, με στόχο την καλύτερη δυνατή προετοιμασία απέναντι στον κίνδυνο των δασικών πυρκαγιών.


Οι νέες δεξαμενές αποτελούν πολύτιμη προσθήκη στον σχεδιασμό της Πολιτικής Προστασίας, καθώς θα εξυπηρετούν τον ανεφοδιασμό τόσο των εναέριων όσο και των επίγειων πυροσβεστικών δυνάμεων, ενισχύοντας την ταχύτητα και την αποτελεσματικότητα των επιχειρήσεων όπου αυτό απαιτηθεί. Η συγκεκριμένη δράση χρηματοδοτείται από τις πιστώσεις που αποδίδονται στους Δήμους από το αρμόδιο Υπουργείο για την κάλυψη δράσεων Πολιτικής Προστασίας και υλοποιήθηκε μέσω της εκτέλεσης του προϋπολογισμού του Δήμου Διρφύων - Μεσσαπίων, κατόπιν των απαιτούμενων ενεργειών των αρμόδιων δημοτικών υπηρεσιών.

Η δημοτική αρχή συνεχίζει να δίνει ιδιαίτερη βαρύτητα στην πρόληψη, την ετοιμότητα και την προστασία της ανθρώπινης ζωής, της περιουσίας των πολιτών και του φυσικού περιβάλλοντος, ειδικά κατά τη διάρκεια της ιδιαίτερα απαιτητικής αντιπυρικής περιόδου.

